湘西飛來湖
作者：釋德洪
朝代：宋

paragraphs: 武林散煙鬟，一峰螺髻孤。
煙雲有奇態，華木秋不枯。
理公何許來，望見輒軒渠。
曰此靈鷲峰，何年來飛乎。
個中有白猿，爲子抵掌呼。
至今呼猿澗，飛波跳碎珠。
朅來楚國南，萬山爭走趨。
精廬開横塘，清可照眉須。
高人家武林，致此從東吳。
那知湘水西，乃有飛來湖。
連蕩滿秋色，小艇藏菰蒲。
閑來倚危檻，對立鷗烱如。
我與湘峰色，俱堪入畫圖。